ยอดส่งออกรถยนต์ ส.ค. ทยอยฟื้น หลังรัฐคลายล็อกดาวน์ ภาคอุตฯ เริ่มกลับสู่ภาวะปกติ
สภาอุตสาหกรรมแห่งประเทศไทย (ส.อ.ท.) เปิดเผยยอดส่งออกรถยนต์ ส.ค. ทยอยฟื้น หลังรัฐคลายล็อกดาวน์ ภาคอุตฯ เริ่มกลับสู่ภาวะปกติ 
สภาอุตสาหกรรมแห่งประเทศไทย (ส.อ.ท.) เปิดเผยยอดส่งออกรถยนต์ ส.ค. ทยอยฟื้น หลังรัฐคลายล็อกดาวน์ ภาคอุตฯ เริ่มกลับสู่ภาวะปกติ
17 ก.ย. 2563

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยถึงยอดส่งออกรถยนต์สำเร็จรูปเดือน ส.ค.63 อยู่ที่ 57,402 คัน ลดลง 29.61% จากช่วงเดียวกันของปีก่อน โดยส่งออกลดลงทุกตลาด เนื่องจากยอดขายรถยนต์ในประเทศคู่ค้าลดลงจากการระบาดของโควิด-19 และยังฟื้นตัวได้ไม่ดีนัก โดยมีมูลค่าการส่งออก 34,628.99 ล้านบาท ลดลง 24.22 จากช่วงเดียวกันปีก่อน
อย่างไรก็ตาม การส่งออกรถยนต์ในเดือน ส.ค.63 เพิ่มขึ้น 15.81% จากเดือน ก.ค.63 และอัตราการลดลงของเดือน ส.ค.63 น้อยกว่าเดือน ก.ค.63 ตามการค่อยๆ ผ่อนคลายมาตรการล็อกดาวน์ในหลายประเทศ
ทั้งนี้ ยอดส่งออกรถยนต์สำเร็จรูปในช่วง 8 เดือนปีนี้ (ม.ค.-ส.ค.) อยู่ที่ 457,516 คัน ลดลง 36.77% และ มีมูลค่าการส่งออกอยู่ที่ 251,457.02 ล้านบาท ลดลง 32.26% จากช่วงเดียวกันปีก่อน
สำหรับจำนวนรถยนต์ทั้งหมดที่ผลิตได้ในเดือน ส.ค.63 มีทั้งสิ้น 117,253 คัน ลดลง 29.52% จากส.ค. 62 เป็นอีกครั้งที่การผลิตรถยนต์กลับมาผลิตเกิน 1 แสนคัน โดยการผลิตเพื่อส่งออกลดลง 38.28% และการผลิตเพื่อจำหน่ายในประเทศลดลง 20.73% แต่เพิ่มขึ้น 31.25% จากก.ค. 63 เนื่องจากผู้ประกอบการในอุตสาหกรรมยานยนต์ส่วนใหญ่เริ่มกลับสู่ภาวะปกติ
สำหรับจำนวนรถยนต์ที่ผลิตได้ในเดือน ม.ค.-ส.ค. มีจำนวนทั้งสิ้น 812,721 คัน ลดลง 42.08% จากช่วงเดียวกันของปีก่อน
ขณะที่ยอดขายรถยนต์ภายในประเทศเดือน ส.ค.63 มีจำนวนทั้งสิ้น 68,883 คัน ลดลงจากช่วงเดียวกันของปีก่อน 12.1% แต่เพิ่มขึ้น 16.09% จาก ก.ค.63 เพราะรัฐบาลผ่อนคลายล็อกดาวน์เพิ่มขึ้น การให้ความช่วยเหลือผู้ได้รับผลกระทบจากโควิด-19 ของรัฐบาล และงาน Bangkok International Motor Show ในเดือนก.ค. และงาน BIG Motor Sale ในเดือนส.ค. รวมทั้งการออกรถยนต์รุ่นใหม่ด้วย ทำให้ยอดขายรถยนต์ในประเทศช่วง 8 เดือน อยู่ที่ 448,006 คัน ลดลง 32.9% จากระยะเวลาเดียวกันของปีก่อน